Nicolaus episcopus, seruus seruorum Dej, vniuersis christifidelibus presentes litteras inspecturis salutem et apostolicam benediccionem. Vite perhennis gloria, qua mira benignitas conditoris omnium beatam coronat aciem ciuium supernorum, a redemptis, precio sanguinis fusi de precioso corpore redemptoris, meritorum debet acquiri virtute; inter que illud esse pregrande dinoscitur, quod vbique, sed precipue in sanctorum ecclesiis, maiestas altissimi collaudetur. Cupiens igitur, vt katedralis ecclesia beate Marie Aboensis congruis honoribus frequentetur, omnibus vere penitentibus et confessis, qui ecclesiam ipsam in natiuitatis, purificacionis, annunciacionis et assumpcionis beate Marie virginis festiuitatibus et per octo dies festiuitates ipsas immediate sequentes, necnon et in anniuersario die dedicacionis eiusdem ecclesie deuote visitauerint annuatim, de omnipotentis Dej misericordia et beatorum Petri et Paulj, apostolorum eius, auctoritate confisi, vnum annum et quadraginta dies de iniunctis eis penitenciis misericorditer relaxamus. Datum Rome apud sanctam Mariam maiorem nonis Februarii pontificatus nostri anno quarto.